


NOTA DE FUNDAMENTARE

[bookmark: _GoBack]la proiectul Hotărârii Consiliului de administrație al ANRE cu privire la aprobarea Liniilor directoare privind participarea operatorului sistemului de transport la Mecanismul de compensare între operatorii sistemelor de transport    
                        
	1. Denumirea sau numele autorului și, după caz, a/al participanților la elaborarea proiectului actului normativ

	Agenția Națională pentru Reglementare în Energetică (în continuare – Agenția /ANRE),
Departamentul energie electrică și regenerabilă, Secția reglementări.

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	În conformitate cu Decizia Grupului Permanent la Nivel Înalt  2013/01/PHLG-EnC din 23.10.2013[footnoteRef:1], în cadrul aquis-ului Tratatului Comunității Energetice a fost încorporat Regulamentul UE 838/2010 al Comisiei Europene privind stabilirea orientărilor referitoare la mecanismul compensărilor între operatorii de sisteme de transport și abordarea comună de reglementare în domeniul stabilirii taxelor de transport (în continuare – Regulament 838/2010).[footnoteRef:2] [1:  https://www.energy-community.org/dam/jcr:8253a7c0-52bf-4c98-87be 5b104b8cdf83/Decision_2013_01_PHLG_EL.pdf ]  [2:  https://www.energy-community.org/dam/jcr:9488fdc2-2ed5-47b9-bb62-8115c4c6d9de/EnC%20LF%205.0%20VOLUME%202%208382010.pdf ] 

Subsecvent, în conformitate cu Programul Național de Aderare al Republicii Moldova la Uniunea Europeană (2025-2029) și anume cu acțiunea nr. 28 aferentă „Capitolului 15: Energie” din „Clusterul 4: Agenda verde și conectivitatea sustenabilă”, este prevăzută transpunerea Regulamentului 838/2010 în cadrul legislativ național, termenul limită de realizarea a acestei acțiuni fiind Decembrie 2026.
Concomitent, în conformitate cu prevederile art. 48 alin. (1) din Legea 164/2025 cu privire la energia electrică, operatorul sistemului de transport plăteşte şi primeşte compensaţii pentru costurile aferente găzduirii fluxurilor transfrontaliere de energie electrică în reţelele electrice de transport pe care le operează, în conformitate cu principiile stabilite în prezentul articol şi în liniile directoare corespunzătoare prevăzute la art. 39.

Finalmente art. 39 alin. (1) și (4) din aceiași Lege prevede că:

 (1) la îndeplinirea funcţiilor şi a obligaţiilor care îi revin în conformitate cu prezenta lege, operatorul sistemului de transport trebuie să respecte regulile şi procedurile stabilite în codurile reţelelor electrice şi în liniile directoare, aprobate de Agenţie în conformitate cu cerinţele stabilite în cadrul Comunităţii Energetice, în special în legătură cu:
a) stabilirea normelor privind siguranţa şi fiabilitatea reţelei electrice, inclusiv a celor privind capacitatea de rezervă tehnică de transport pentru a asigura securitatea operaţională a reţelei electrice, precum şi a normelor privind interoperabilitatea;
b) accesul terţilor la reţeaua electrică;
c) alocarea capacităţii şi gestionarea congestiilor;
d) efectuarea tranzacţiilor ce ţin de asigurarea, din punct de vedere tehnic şi operaţional, a prestării serviciilor de acces la reţeaua electrică şi echilibrarea sistemului electroenergetic, inclusiv în legătură cu rezerva de putere aferentă reţelei;
e) furnizarea nediscriminatorie şi transparentă de servicii de sistem care nu au ca scop stabilitatea frecvenţei;
f) consumul dispecerizabil, inclusiv în legătură cu agregarea, stocarea energiei şi cu reducerea forţată a consumului de energie electrică;
g) racordarea la reţea;
h) schimbul de date, decontarea şi transparenţa;
i) stabilirea procedurilor operaţionale pentru situaţii de urgenţă şi restaurare în caz de urgenţă;
j) regulile specifice sectorului electroenergetic privind aspectele de securitate cibernetică asociate fluxurilor transfrontaliere de energie electrică.

(4) Codurile reţelelor electrice şi liniile directoare aprobate de Agenţie se publică în Monitorul Oficial al Republicii Moldova şi se plasează pe site-ul web oficial al Agenţiei şi pe site-ul web al operatorului sistemului de transport.


	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	
La momentul actual, cu toate că încă începând cu martie 2022 sistemul electroenergetic  al Republicii Moldova a fost sincronizat cu sistemul pan-european de energie electrică, operatorul sistemului de transport (în continuare - OST) Î.S. „Moldelectrica” încă nu participă la Mecanismul de compensare între operatorii sistemelor de transport (în continuare – COST), prevăzut de Regulamentul 838/2010.

      Respectiv,  problemele de bază care urmează a fi soluționate prin intervenția propusă de autor sunt următoarele:
 
· Cadrul normativ național nu asigură în mod explicit și deplin transpunerea principiilor stabilite prin Regulamentul (UE) nr. 838/2010 privind compensarea operatorilor de transport și de sistem pentru costurile asociate găzduirii fluxurilor transfrontaliere de energie electrică și abordarea comună privind tarifele de transport. În condițiile intensificării schimburilor transfrontaliere de energie electrică, ale sincronizării sistemului electroenergetic al Republicii Moldova cu sistemul continental european și ale procesului de integrare a pieței de energie electrică a Republicii Moldova în piața europeană, este necesară asigurarea unui cadru tarifar și de compensare compatibil cu principiile aplicabile în cadrul Comunității Energetice. Lipsa unui asemenea cadru poate genera incertitudine privind repartizarea costurilor aferente fluxurilor transfrontaliere, riscul aplicării cumulative a tarifelor de transport la nivelul mai multor sisteme interconectate și condiții neuniforme pentru participanții la schimburile transfrontaliere. 

· Adițional, există riscul ca în lipsa unei intervenții, Republica Moldova să fie sancționată pentru nerespectarea angajamentelor asumate în cadrul Tratatului de constituire al Comunității Energetice, la care face parte.

Ținând cont că fluxurile transfrontaliere și considerarea acestora în cadrul tarifului reglementat pentru transportul energiei electrice are un impact incontestabil asupra practic tuturor participanților la piața de energie electrică pot fi menționate cel puțin următoarele entități afectate de transpunerea Liniilor directoare privind participarea operatorului sistemului de transport la Mecanismului de compensare între operatorii sistemelor de transport:



      1. OST – Î.S. „Moldelectrica” considerând că transpunerea poate avea impact asupra:
· modului de recunoaștere și recuperare a costurilor asociate fluxurilor transfrontaliere;
· relației cu OST-urile din țările vecine;
· tratamentului veniturilor/costurilor aferente schimburilor transfrontaliere;
· viitoarei participări la mecanisme regionale de compensare;
· metodologiei de calcul și aprobare a tarifului de transport.   

2. Furnizorii și traderii
Aceștia sunt afectați mai degrabă indirect, prin costul schimburilor transfrontaliere.
De exemplu, un furnizor care importă energie din România va fi interesat de:

· tarifele asociate transportului transfrontalier;
· existența sau nu a tarifării cumulative;
· modul de alocare a costurilor;
· predictibilitatea costurilor de tranzacționare.
Cu cât costurile de transport transfrontalier sunt mai clare și mai armonizate, cu atât riscul comercial al importurilor/exporturilor scade. 

3. Participanții la piața de energie electrică, în particular: 
· furnizori;
· traderi;
· producători;
· agregatori;
· consumatori eligibili/activi care participă direct la piață.
Considerând că regulile privind tarifele de transport și schimburile transfrontaliere se reflectă în costul total al energiei tranzacționate.

4. Consumatorii finali
Transpunerea poate contribui la eficientizarea costurilor asociate schimburilor transfrontaliere și, indirect, la reducerea costurilor suportate de participanții la piață și consumatorii finali prin:
· costuri mai mici ale importurilor;
· creșterea concurenței;
· acces mai bun la energie din piețele vecine;
· reducerea costurilor ineficiente incluse în tarife.

Cu privire la cauza problemei, aici pot fi evidențiate următoarele aspecte: 

1. Cadrul național a fost dezvoltat în principal pentru funcționarea internă a sistemului
Regulile naționale privind tarifele de transport au fost concepute în primul rând pentru reglementarea relațiilor interne dintre OST, producători, furnizori și consumatori, fără a integra explicit toate principiile europene aplicabile fluxurilor transfrontaliere și compensării între OST-uri.

2. Evoluția rapidă a integrării regionale/europene

Situația sistemului energetic al Moldovei s-a schimbat semnificativ, acesta evoluând de la un sistem izolat/limitat transfrontalier către un sistem sincronizat cu Europa Continentală ceea ce a dus la creșterea schimburilor cu România și integrarea în mecanismele pieței europene.
Cadrul tarifar național nu a evoluat în același ritm cu această integrare. Deci apare un decalaj între evoluția tehnică și comercială a sistemului și cadrul normativ național.

3. Lipsa unui mecanism național explicit pentru tratarea costurilor fluxurilor transfrontaliere

Regulamentul 838/2010 pornește de la ideea că fluxurile transfrontaliere generează costuri pentru OST-uri — inclusiv costuri asociate pierderilor — și că acestea trebuie tratate printr-un mecanism armonizat. În cadrul național, aceste elemente nu sunt suficient de explicit reglementate ca fenomen transfrontalier, separat de costurile generale ale rețelei de transport.

Respectiv, problema identificată este determinată, în principal, de evoluția cadrului național de reglementare a sectorului electroenergetic într-un context în care schimburile transfrontaliere de energie electrică și integrarea Republicii Moldova în piața regională și europeană au cunoscut o dezvoltare semnificativă.
Cadrul normativ național privind tarifele de transport și recuperarea costurilor operatorului de transport și de sistem a fost elaborat preponderent din perspectiva funcționării interne a sistemului electroenergetic și nu conține în mod explicit și sistematizat toate principiile aplicabile fluxurilor transfrontaliere și compensării costurilor asociate acestora, prevăzute de Regulamentul (UE) nr. 838/2010.
Totodată, intensificarea schimburilor transfrontaliere și integrarea progresivă a Republicii Moldova în mecanismele regionale și europene ale pieței de energie electrică creează necesitatea adaptării cadrului național de reglementare la realitățile unei piețe electroenergetice interconectate.
În consecință, există un decalaj între cadrul normativ național existent și cerințele aplicabile în cadrul Comunității Energetice privind tratamentul costurilor fluxurilor transfrontaliere și abordarea comună a tarifelor de transport.


	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	
Proiectul hotărârii prevede, în principal, instituirea cadrului necesar participării operatorului sistemului de transport la Mecanismul de compensare între operatorii sistemelor de transport (COST), inclusiv prin încheierea acordurilor relevante cu mecanismul european. Proiectul stabilește principiile de compensare a costurilor asociate găzduirii fluxurilor transfrontaliere de energie electrică, inclusiv a costurilor pierderilor și a costurilor aferente punerii la dispoziție a infrastructurii de transport. 
Totodată, sunt stabilite regulile de determinare a fluxurilor transfrontaliere și a contribuțiilor/compensațiilor aferente, obligațiile operatorului sistemului de transport privind furnizarea informațiilor către ENTSO-E și ACER, precum și principiul potrivit căruia costurile și plățile aferente mecanismului COST sunt reflectate în tarifele reglementate, fără aplicarea unor taxe suplimentare pentru găzduirea fluxurilor transfrontaliere. Proiectul stabilește, de asemenea, cadrul aplicabil importurilor și exporturilor de energie electrică cu țări terțe care nu participă la mecanismul COST.

Astfel, în secțiune mai granulată principalele prevederi ale proiectului ar putea fi reduse la următoarele:

1. Participarea Moldelectrica la mecanismul COST
Se instituie cadrul pentru participarea operatorului sistemului de transport la Mecanismul de compensare între operatorii sistemelor de transport (COST), prin încheierea acordurilor relevante cu structurile aferente mecanismului;
2. Compensarea costurilor generate de fluxurile transfrontaliere
COST are drept scop compensarea OST pentru costurile suportate ca urmare a găzduirii fluxurilor transfrontaliere, inclusiv pentru furnizarea accesului transfrontalier la rețeaua interconectată.
3. Compensarea separată a două categorii de costuri
Fondul COST compensează:
· costurile pierderilor de energie electrică generate de fluxurile transfrontaliere;
· costurile aferente punerii la dispoziție a infrastructurii existente pentru găzduirea acestor fluxuri.
4. Reguli pentru determinarea fluxurilor transfrontaliere relevante
Proiectul stabilește modul de determinare a tranzitului și a fluxului net de energie electrică, inclusiv reguli specifice pentru interconexiunile cu țări terțe.
5. Participarea Moldelectrica la COST fără tarifare suplimentară a fluxurilor transfrontaliere
Plățile și încasările rezultate din mecanismul COST sunt luate în considerare la stabilirea tarifelor reglementate pentru serviciul de transport, iar OST nu poate introduce taxe sau plăți suplimentare pentru găzduirea fluxurilor transfrontaliere în tarifele de acces la rețea.
6. Obligații de furnizare a informațiilor
OST trebuie să furnizeze ENTSO-E și ACER informațiile necesare pentru implementarea mecanismului COST.
7. Determinarea și compensarea pierderilor
Pierderile atribuibile fluxurilor transfrontaliere se determină separat de costurile aferente infrastructurii. Acestea rezultă din diferența dintre pierderile efectiv înregistrate și pierderile estimate în absența tranzitului.
8. Compensarea pentru infrastructura utilizată de fluxurile transfrontaliere
Proiectul prevede distribuirea unei compensații anuale între OST, în funcție de factorul „tranzit” și factorul „sarcină”, cu ponderi de 75% și, respectiv, 25%.
9. Contribuția la fondul COST
Contribuțiile OST la fondul COST se determină proporțional cu fluxurile nete aferente sistemului național de transport în raport cu fluxurile nete totale ale sistemelor participante.

	3.2. Opțiunile alternative analizate și motivele pentru care acestea nu au fost luate în considerare

	În urma examinării opțiunilor și altor căi alternative de a asigura respectarea obligațiilor Republicii Moldova în calitate de Parte Contractantă a Tratatului Comunității Energetice, precum și cele din alte acte normative s-a constatat că elaborarea și implementarea unor acte normative alternative, nu ar soluționa problemele expuse anterior.


	4. Analiza impactului de reglementare 

	4.1. Impactul asupra sectorului public

	Nu a fost analizat impactul asupra sectorului public considerând faptul că aprobarea  propusă a Liniilor directoare privind participarea operatorului sistemului de transport la Mecanismului de compensare între operatorii sistemelor de transport nu implică un impact asupra structurii instituționale ale administrației publice. În același timp, nu sunt prevăzute acțiuni necesare privind reformarea structurală sau instituțională a entităților administrației publice. Funcțiile și competențele atribuite operatorului sistemului de transport în cadrul actului de reglementare nu afectează instituțiile publice. 

	4.2. Impactul financiar și argumentarea costurilor estimative

	Implementarea Liniilor directoare privind participarea operatorului sistemului de transport la Mecanismului de compensare între operatorii sistemelor de transport nu presupune un impact financiar asupra bugetului public național, considerând faptul că toate cheltuielile și veniturile aferente participării OST în cadrul mecanismului COST urmează a fi reflectate în cadrul tarifului pentru transportul energiei electrice. 


	4.3. Impactul asupra sectorului privat

	Aprobarea Liniilor directoare privind participarea operatorului sistemului de transport la Mecanismului de compensare între operatorii sistemelor de transport ar putea să aibă următoarele efecte asupra sectorului privat: 
· Discriminare eliminată la export: Alinierea tarifelor la standardele europene previne aplicarea de tarife duble sau disproporționate pentru fluxurile transfrontaliere, crescând competitivitatea energiei produse în RM pe piețele regionale;
· Reducerea tarifelor de tranzit nejustificate (Eliminarea pancaking-ului): Prin integrarea OTS din Moldova (Moldelectrica) în mecanismul de compensare ITC, tranzitarea energiei nu mai este taxată individual la fiecare frontieră prin tarife de rețea suprapuse. Aceasta duce la costuri de achiziție mai mici și previzibile pentru furnizorii privați care importă energie;
· Lichiditate crescută pe piața angro: Eliminarea barierelor tarifare la graniță stimulează cuplarea piețelor și atrage traderi regionali privați pe piața din Moldova, oferind furnizorilor independenți acces la un mix de energie mai diversificat și la prețuri competitive;
· Prețuri mai stabile pentru marii consumatori industriali: Eficientizarea costurilor de transport pe profil transfrontalier se va reflecta direct în structura finală a prețului la energie pentru agenții economici din sectorul privat.


	4.3.1 Costurile de conformare

	Implementarea actului normativ propus nu va necesita alocarea mijloacelor financiare din bugetul de stat. 
Toate costurile aferente participării în cadrul mecanismului cost, ca și de fapt veniturile urmează să fie evaluate și considerate la stabilirea tarifului pentru energia electrică achitată de participanții la piața de energia electrică din Republica Moldova.

	4.3.2  Impactul asupra concurenței

	             Implementarea prevederilor Liniilor directoare va avea următoarele efecte pozitive asupra concurenței: 

1. Eliminarea barierelor la intrarea pe piață pentru traderi și furnizori independenți

Abolirea tarifării de tip „pancaking”: În prezent, costurile suprapuse de rețea la trecerea frontierelor scumpesc artificial energia importată/exportată. Prin aplicarea mecanismului ITC, tranzacțiile transfrontaliere nu mai sunt penalizate cu tarife suplimentare la fiecare graniță, permițând furnizorilor privați mici și mijlocii să concureze de pe poziții egale cu furnizorii existenți mari sau de stat.

Atragerea jucătorilor regionali: Regimul tarifar armonizat și previzibil reduce riscul de reglementare, încurajând traderii din România și din sud-estul Europei să intre pe piața angro din Moldova, crescând semnificativ numărul de oferte de achiziție.

2. Intensificarea competiției pe piața cu amănuntul (retail)

Condiții egale de achiziție pentru furnizori: Accesul facil și nediscriminatoriu la energie din surse transfrontaliere reduce dependența furnizorilor independenți de un singur producător sau furnizor dominant.

Efect direct pentru consumatorii finali (în special industriali): Posibilitatea furnizorilor de a-și optimiza portofoliul de energie la costuri de transport mai mici le va permite să propună pachete tarifare mai flexibile și mai agresive din punct de vedere al prețului, stimulând migrarea consumatorilor mari către piața liberă.


	4.4. Impactul social

	Următoarele potențiale impacte sociale pot fi subliniate în continuare: 
1. Protecția consumatorilor casnici și reducerea sărăciei energetice
· Presiune scăzută pe tarifele finale: Eliminarea tarifării duble sau suprapuse la transportul transfrontalier (pancaking) și optimizarea compensării pierderilor din tranzit (prin fondul ITC) reduc costul de achiziție al energiei pe piața angro. Pe termen mediu, acest lucru atenuează creșterile abrupte ale tarifelor reglementate pentru consumatorii casnici.
· Atenuarea fenomenului de „sărăcie energetică”: În condițiile în care o pondere semnificativă din veniturile gospodăriilor din RM este direcționată către facturile de utilități, stabilizarea prețurilor reduce vulnerabilitatea socială și scade presiunea asupra bugetului de stat pentru acordarea de compensații în perioada rece.
2. Beneficii pentru sectorul privat cu efect de antrenare socială
· Menținerea și crearea locurilor de muncă: Prețurile mai mici și mai stabile la energie pentru sectorul privat (în special pentru întreprinderile mici și mijlocii și industria prelucrătoare) previn reducerea activității economice și sprijină crearea de noi locuri de muncă.
· Competitivitate și putere de cumpărare: Eficientizarea costurilor energetice pentru agenții economici reduce presiunea inflaționistă asupra produselor de primă necesitate (pâine, lactate, prelucrare alimentară), protejând puterea de cumpărare a populației.
3. Securitate socială prin reziliență și continuitate în alimentare
· Continuitatea serviciilor publice critice: Integrarea pieței naționale în rețeaua europeană asigură o diversificare reală a surselor. Din punct de vedere social, aceasta elimină riscul de deconectări în masă sau șantaj energetic, protejând spitalul, școlile și infrastructura critică de apă/canalizare.
· Crize de aprovizionare amortizate: În caz de deficit de energie pe plan local, fluxurile transfrontaliere fără bariere tarifare nejustificate garantează aprovizionarea rapidă a populației la prețuri fair-play de piață.
4. Tranziția echitabilă (Just Transition) și acceptanța socială
· Stimularea prosumatorilor și a comunităților energetice: Cadrul mai transparent și previzibil încurajează participarea populației la piață prin proiecte mici de energie regenerabilă pe acoperișuri, oferind gospodăriilor posibilitatea de a-și reduce facturile prin autoconsum.

	4.4.1. Impactul asupra datelor cu caracter personal

Nu este aplicabil.

4.4.2. Impactul asupra echității și egalității de gen

Nu este aplicabil. 

	4.5. Impactul asupra mediului
Nu este aplicabil. 


	4.6. Alte impacturi și informații relevante
                    Nu este aplicabil. 


	

	4.7. Concluziile în baza analizei impacturilor

	Analiza impactului potențial al transpunerii Regulamentului (UE) nr. 838/2010 în Republica Moldova conturează un proces de tranziție structurală, cu efecte predominant benefice pe termen mediu și lung.
Rezumând efectele asupra tuturor dimensiunilor analizate — piața privat-comercială, cadrul concurențial, dimensiunea socială și arhitectura tarifară —, se desprind următoarele cinci concluzii fundamentale:

1. Trecerea de la izolare tarifară la integrare regională reală
Eliminarea suprapunerii tarifelor de transport (pancaking) și aderarea la mecanismul de compensare ITC transformă rețeaua electroenergetică a Republicii Moldova dintr-un sistem izolat într-un nod activ al pieței europene. Costul de conectare și tranzacționare transfrontalieră scade, aliniind cadrul tehnic și financiar local la normele pieței unice.

2. Eficientizarea și „curățarea” tarifelor interne de rețea
Mecanismul ITC restabilește echitatea financiară: pierderile de energie generate de tranzitul internațional nu mai sunt suportate de consumatorii locali prin tarifele de transport ale Moldelectrica, ci sunt recuperate din fondul regional al operatorilor de sistem (TSO). În paralel, plafonarea tarifului de acces pentru producători ($G$-charge) asigură un cadru de reglementare previzibil și lipsit de discriminare.

3. Dinamizarea mediului concurențial pe piața angro și retail
Prin reducerea riscurilor de reglementare și eliminarea barierelor artificiale la frontieră, piața devine atractivă pentru traderi și furnizori independenți din regiune. Această diversificare a surselor de aprovizionare reduce dependența istorică de ofertanți unici/dominanți și transferă presiunea pe preț în favoarea consumatorului.

4. Impact social pozitiv și protecție împotriva șocurilor de preț
Efectul combinat al competiției sporite și al tarifării corecte de rețea se reflectă în atenuarea volatilității prețurilor finale la energie. Acest lucru reduce riscul de adâncire a sărăciei energetice în rândul populației vulnerabile și scade presiunea pe bugetul de stat privind compensațiile, protejând în același timp puterea de cumpărare prin menținerea competitivității producătorilor autohtoni.

5. Îmbunătățirea climatului investițional în sectorul privat
Standardizarea regulilor tarifare și diminuarea riscului de țară fac ca proiectele de capacități noi de generare (în special din surse regenerabile) și de stocare să devină mai bancabile. Sectorul privat obține garanția accesului nediscriminatoriu la rețea și posibilitatea reală de a exporta surplusul de energie fără penalizări tarifare la graniță.

Transpunerea Regulamentului 838/2010 reprezintă un pas catalizator: depășește nivelul unei simple ajustări metodologice, acționând ca un motor de reformă economică și securitate energetică care aduce beneficii directe atât mediului de afaceri, cât și consumatorilor casnici din Republica Moldova.
 

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

Regulamentul (UE) nr. 838/2010 al Comisiei din 23 septembrie 2010 privind stabilirea liniilor directoare referitoare la mecanismul de compensare între operatorii de transport și de sistem și la abordarea reglementară comună a tarifării transportului urmărește stabilirea unui cadru comun regional pentru compensarea costurilor generate de fluxurile transfrontaliere de energie electrică (mecanismul Inter-TSO Compensation — ITC). Principalele obiective vizează:

· Compensarea financiară echitabilă a Operatorilor de Transport și Sistem (OTS) pentru pierderile tehnice de energie (consumul propriu tehnologic) și pentru costurile aferente punerii la dispoziție a rețelei, cauzate de tranzitul fluxurilor de energie electrică dintr-un alt sistem;

· Eliminarea barierelor tarifare în comerțul transfrontalier cu energie electrică prin interzicerea aplicării tarifelor de rețea specifice pe liniile de interconectare transfrontalieră (eliminarea fenomenului de pancaking tarifar).
· 
Transpunerea Regulamentului (UE) nr. 838/2010 este parțială. Actul juridic al UE nu a constituit anterior obiect al transpunerii integrale în legislația națională (transpunere primară).

Proiectul de act normativ nu introduce cerințe suplimentare sau mai severe decât cele prevăzute de Regulamentul (UE) nr. 838/2010. Toate ajustările metodologice sunt strict limitate la specificul tehnic și instituțional al Republicii Moldova (de ex., reflectarea veniturilor/cheltuielilor ITC în venitul reglementat al Î.S. „Moldelectrica” fără a genera dublă taxare pe tariful intern).

Actul normativ (UE) nu este la moment în proces de revizuire și nu se prevede a fi modificat în viitorul apropiat de către instituțiile UE.

Reglementări identice sunt aplicate de toate statele membre ale Uniunii Europene, precum și de Părțile Contractante ale Comunității Energetice (ex. Ucraina, Georgia, statele din Balcanii de Vest). În România, ANRE a integrat prevederile Regulamentului 838/2010 în ordinul privind aprobarea Metodologiei de stabilire a tarifelor pentru serviciul de transport al energiei electrice, eliminând tarifele de tranzit.

Proiectul actului normativ elaborat, este însoțit de Tabelul de concordanță, întocmit în conformitate cu cerințele privind armonizarea legislației. Tabelul reflectă corespondența dintre prevederile Regulamentului (UE) nr. 838/2010 și proiectul de reglementare națională și va fi actualizat la fiecare etapă de avizare, consultare publică, expertiză și aprobare a actului normativ.

Concluziile expertizei de compatibilitate.
Urmează a fi completat.


	5.2. Măsuri normative care urmăresc crearea cadrului juridic intern necesar pentru implementarea legislației UE

	       Regulamentul (UE) nr. 838/2010 urmărește crearea unei piețe unice de energie transparente și nediscriminatorii prin eliminarea tarifelor de rețea suprapuse la frontiere, stabilirea unui mecanism regional de compensare financiară între operatorii de transport (ITC) pentru consumul tehnologic cauzat de tranzit și pentru utilizarea infrastructurii utilizate pentru fluxurile transfrontaliere.
       În scopul implementării legislației UE vor fi întreprinse anumite măsuri normative și anume:
1. Aderarea la Acordul ITC (ENTSO-E ITC Agreement): Moldelectrica va semna Acordul cadru privind mecanismul ITC gestionat de ENTSO-E, devenind parte oficială la schema de compensare financiară reciprocă între operatorii de transport și sistem (OTS);
2.  Încheierea acordurilor de operare transfrontalieră (Interconnection Agreements): Actualizarea sau încheierea de noi acorduri tehnice și comerciale la frontiere cu operatorii vecini (Transelectrica — România și Ukrenergo — Ucraina) pentru măsurarea și decontarea fluxurilor de energie. Va fi asigurată implementarea în mod optim a prevederilor Legii cu privire la energia electrică privind funcționalitatea pieței energiei electrice;
3.  Vor fi asigurate premisele necesare pentru funcționarea unei piețe concurențiale de energie electrică;
4.   Va fi posibilă dezvoltarea potențialului sistemului electroenergetic, de la sincronizarea cu ENTSO-E și integrarea cu piața de energie electrică a Uniunii Europene;
5.     Se va realiza promovarea concurenței efective în generarea, comercializarea și furnizarea energiei electrice.


	6. Avizarea și consultarea publică a proiectului actului normativ

	
În conformitate cu prevederile art. 13 din Legea nr. 164/2025 cu privire la energia electrică și art. 8 din Legea nr. 239/2008 privind transparența în procesul decizional, proiectul Liniilor directoare privind participarea operatorului sistemului de transport la Mecanismul de compensare între operatorii sistemelor de transport și Nota de fundamentare aferentă vor fi plasate pe pagina web oficială  a Agenției (www.anre.md, secțiunea Transparența decizională / Proiecte supuse consultării) și supuse consultărilor publice, astfel încât orice persoană să aibă posibilitatea să prezinte propuneri și obiecții pe marginea lor, la adresa electronică a Agenției.

	7. Concluziile expertizelor

	 
Urmează a fi completat. 


	8. Modul de încorporare a actului în cadrul normativ existent

	          Pentru a implementa prevederile proiectului de hotărâre cu privire la aprobarea Liniilor directoare privind participarea operatorului sistemului de transport la Mecanismului de compensare între operatorii sistemelor de transport nu este necesar de a modifica sau a abroga careva acte normative.


	9. Măsurile necesare pentru implementarea prevederilor proiectului actului normativ

	În vederea implementării prevederilor Liniilor directoare privind participarea operatorului sistemului de transport la Mecanismului de compensare între operatorii sistemelor de transport, OST urmează să întreprindă toate măsurile necesare pentru aderarea la Acordurile multilaterale, să prezinte toate informațiile necesare către autoritățile implicate în proces (ex. ACER), precum și să se asigure că sunt disponibile toate capacitățile tehnice necesare pentru măsurarea și transmiterea informațiilor privind fluxurile transfrontaliere cu energie electrică. 
Subsecvent, conform angajamentelor OST urmează să considere în cadrul procesului de calcul al tarifului reglementat de transport al energiei electrice atât costurile cât și veniturile aferente participării la mecanismul COST.



